ഇന്ദ്രൻസിന് മികച്ച നടനുള്ള സംസ്ഥാന ചലച്ചിത്ര അവാർഡ് നേടിക്കൊടുത്ത ചിത്രമാണ് ആളൊരുക്കം . മാധ്യമപ്രവർത്തകൻ കൂടിയായ വി സി അഭിലാഷ് സംവിധാനം ചെയ്ത ചിത്രം ഇന്ന് തീയറ്ററുകളിൽ എത്തി . തിരുവനന്തപുരം കലാഭവൻ തീയറ്ററിൽ ചിത്രത്തിന്റെ ആദ്യപ്രദർശനത്തിന് ഇന്ദ്രൻസും എത്തിയിരുന്നു . പതിഞ്ഞ താളത്തിൽ ആദിമാധ്യന്തം കഥ പറഞ്ഞ് പോകുന്ന ചിത്രമാണ് ആളൊരുക്കം . കഥാപാത്രങ്ങൾക്ക് അപ്പുറം , അവരുടെ പ്രകടനപരതയ്ക്കപ്പുറം പ്രേക്ഷകനോട് സമകാലികമായി സംവദിക്കാൻ ഒരു വിഷയവും നൽകുന്നുണ്ട് ചിത്രം . നഗരത്തിൽ സ്വന്തം മകനെ തേടി എത്തുകയാണ് , പപ്പു പിഷാരടി . ഫ്യൂഡലായ തന്റെ ഭൂതകാല ജീവിതവും , ഒരു തുള്ളൽകലാകാരന്റെഎല്ലാ സഹൃദയത്വവും സ്വഭാവത്തിൽ ചാലിച്ച ഒരു വ്യക്തി . താൻ ഒറ്റയ്ക്കാണെന്ന ബോധം നൽകുന്ന ഏകാന്തതയാണ് , പതിനാറുകൊല്ലം മുൻപ് വീടുവിട്ടിറങ്ങിയ മകനെ തേടി നഗരത്തിൽ എത്താൻ പപ്പു പിഷാരടി എന്ന എഴുപത്തിയഞ്ചുകാരനെ പ്രേരിപ്പിക്കുന്നത് . അന്വേഷണം നടത്തി , തളർന്ന് വഴിയരികിൽ വീണുപോയ പപ്പു പിഷാരടി ഒരു ആശുപത്രിയിൽ പ്രവേശിപ്പിക്കപ്പെടുന്നു . അവിടെയുള്ള വനിത ഡോക്ടറുടെ സുഹൃത്തായ മാധ്യമപ്രവർത്തകന്റെ സഹായത്തോടെ അവർ വീണ്ടും അന്വേഷണം തുടരുന്നു . ഒടുവിൽ അവർ , പപ്പു പിഷാരടിയുടെ മകന്റെ ഭൂതകാലത്തിൽ നിന്ന് ചികഞ്ഞെടുത്ത കാര്യങ്ങൾ മനസ്സിലാക്കി അവനെ കണ്ടെത്തുന്നു . പപ്പു പിഷാരടി മകനെ എങ്ങനെ സ്വീകരിക്കും , അവർക്കിടയിലെ ബന്ധം എങ്ങനെയായിരിക്കും തുടങ്ങിയ സംഘർഷകമായ അവസ്ഥയിലാണ് സംവിധായകൻ പിന്നീട് ചിത്രത്തെ നയിക്കുന്നത് . ഇന്ദ്രൻസ് എന്ന നടന്റെ അപാരമായ പ്രകടനത്തിന്റെ പേരിൽ ശ്രദ്ധേയമായ ചിത്രം എന്ന നിലയിൽ തീയറ്ററിൽ പ്രേക്ഷകന് പുത്തൻ അനുഭവമാകുന്നുണ്ട് . ഇന്ദ്രൻസ് തന്നെയാണ് സാധാരണമായ ഒരു ചിത്രത്തെ മറ്റൊരു രീതിയിലേക്ക് ഉയർത്തുന്നത് എന്ന് പറയാം . ജീവിത പ്രതിസന്ധിയിലും , ഏതൊരു വ്യക്തിയെയും വാചകസാമർഥ്യത്തിൽ മലർത്തി അടിക്കുന്ന , കാൽ കുത്തി നടക്കാൻ കഴിയാഞ്ഞിട്ടും മനസിന്റെ വേഗതയിൽ ഊർജ്ജസ്വലമായി ഓടുന്ന പപ്പു പിഷാരടിയെ ചിത്രത്തിന്റെ ആദ്യ പകുതിയിൽ കാണാം . രണ്ടാം പകുതിയിൽ പപ്പു പിഷാരടി മൌനത്തിലാണ് . മൌനത്തിൽ പോലും നടത്തുന്ന ആ സൂക്ഷ്മാഭിനയത്തിന് സംസ്ഥാന ചലച്ചിത്ര അവാർഡ് ജൂറിയും കയ്യടിച്ചതാണല്ലോ . ആത്മസംഘർഷത്തെ രണ്ട് രീതിയിൽ അവതരിപ്പിക്കുന്നതിൽ ഇന്ദ്രൻസ് വിജയിക്കുന്നു . മകനെ പ്രതീക്ഷിക്കുന്ന പപ്പു പിഷാരടിയും , മകനെ കണ്ടെത്തിയ ശേഷമുള്ള പപ്പു പിഷരടിയും സമാന്തര രേഖയിൽ സഞ്ചരിക്കുന്ന രണ്ട് കഥാപാത്രങ്ങളെപ്പോലെ തോന്നിപ്പിക്കും . ഭാവ തീവ്രമായ ഘട്ടങ്ങളിൽ ഒരിക്കലും കെട്ടുകൾ വിട്ടുപോകാത്ത മുറുക്കമുള്ള അഭിനയമാണ് അദ്ദേഹം കാഴ്ചവച്ചിരിക്കുന്നത് . ഇന്ദ്രൻസിനെ മാറ്റിനിർത്തിയാൽ പുതുമുഖങ്ങളാണ് ചിത്രങ്ങളിൽ ഏറെയും . അവരിൽ മികച്ച പകർന്നാട്ടം തന്നെ പപ്പുപിഷാരടിയുടെ മകനായി അവതരിപ്പിച്ച അഭിനേതാവ് കാണിക്കുന്നു . പപ്പു പിഷാരടിയും പുതിയ ലോകക്രമവും തമ്മിലുള്ള സംഘർഷമാണോ , അല്ല ഒറ്റപ്പെടുന്ന ഒരു വ്യക്തിയുടെ ഏകാന്തതയിലെ പ്രശ്നങ്ങളാണോ തിരക്കഥയിൽ പ്രാമുഖ്യം നൽകേണ്ടത് എന്നതിൽ വ്യക്തതക്കുറവ് തിരക്കഥയിൽ ഉണ്ടെന്ന് ചിലപ്പോൾ തോന്നിയേക്കാം . സാങ്കേതികമായി ഒരു കൊച്ചു ചിത്രമാണെങ്കിലും ഭാവിയിലേക്ക് മികച്ച പടവുകൾ സംവിധായകനെ കാത്തിരിക്കുന്നു എന്നതാണ് ചിത്രത്തിന്റെ ആകെത്തുക .